Amalia era elevă a liceului teoretic sanitar din municipiul Bistriţa şi juca handbal. Tânăra a fost găsită fără suflare la scurt timp după ce ar fi mers la baie.
Poliţiştii bistriţeni au deschis un dosar penal pentru ucidere din culpă în urma decesului unei adolescente de 15 ani din comuna Telciu, survenit vineri seara, aceasta fiind găsită inconştientă în locuinţa familiei. Conform mesager24.ro, fata ar fi suferit din cauza unei relaţii de dragoste şi ar fi înghiţit un pumn de pastile înainte de a merge la baie. Lângă ea, a fost găsit un telefon mobil cu mai multe mesaje.
"La data de 15 martie a.c., poliţiştii Secţiei 6 Poliţie Rurală Năsăud au fost sesizaţi cu privire la faptul că o minoră de 15 ani a fost găsită în stare de inconştienţă într-un imobil din Telciu. La faţa locului au intervenit echipaje medicale, fiind efectuate manevre de resuscitare, însă, din nefericire, minora a decedat. În cauză a fost întocmit dosar penal pentru ucidere din culpă, urmând a fi efectuată necropsia care va stabili cu exactitate cauza decesului", a precizat sâmbătă Inspectoratul de Poliţie Judeţean Bistriţa-Năsăud.